O‘zbekiston Respublikasi norezidentlarining daromadlari bo‘yicha yuridik shaxslardan olinadigan foyda solig‘ining ortiqcha to‘langan summasini qaytarish to‘g‘risidagi nizomni tasdiqlash haqida

O‘zbekiston Respublikasining Soliq kodeksi va “Davlat soliq xizmati to‘g‘risida”gi O‘zbekiston Respublikasi Qonunining 7-moddasiga muvofiq O‘zbekiston Respublikasi Moliya vazirligi va Davlat soliq qo‘mitasi qaror qiladi:
 1. O‘zbekiston Respublikasi norezidentlarining daromadlari bo‘yicha yuridik shaxslardan olinadigan foyda solig‘ining ortiqcha to‘langan summasini qaytarish to‘g‘risidagi nizom ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Ushbu Nizom O‘zbekiston Respublikasi Soliq kodeksining 1551-moddasiga muvofiq aksiyalar O‘zbekiston Respublikasi qimmatli qog‘ozlarining birja bozori (bundan fond birjasida aksiyalarni realizatsiya qilish mustasno) va uyushgan birjadan tashqari bozorida (bundan buyon matnda qimmatli qog‘ozlar bozori deb yuritiladi) realizatsiya qilinganda O‘zbekiston Respublikasi norezidentlarining daromadlari bo‘yicha yuridik shaxslardan olinadigan foyda solig‘ining (bundan buyon matnda soliq deb yuritiladi) ortiqcha to‘langan summasini qaytarish tartibini belgilaydi.
 1. Ushbu Nizom aksiyalar qimmatli qog‘ozlar bozorida bir yuridik shaxs — O‘zbekiston Respublikasi norezidenti (bundan buyon matnda aksiyalarni sotuvchi deb yuritiladi) tomonidan boshqa yuridik shaxsga — O‘zbekiston Respublikasi norezidentiga, jismoniy shaxsga — O‘zbekiston Respublikasi norezidentiga yoki rezidentiga realizatsiya qilinganda yuzaga keladigan munosabatlarga tatbiq etiladi.
 2. Aksiyalar qimmatli qog‘ozlar bozorida realizatsiya qilinganda O‘zbekiston Respublikasi qimmatli qog‘ozlari bozoridagi hisob-kitob-kliring palatasi soliq agenti deb e’tirof etiladi.
 3. Soliqni hisoblab chiqarish, ushlab qolish va budjetga o‘tkazish soliq agenti tomonidan to‘lov valyutasida amalga oshiriladi.
 4. Soliq agenti realizatsiya qilingan aksiyalarning qiymati hamda O‘zbekiston Respublikasi Soliq kodeksining 160-moddasining 4-bandida belgilangan stavkadan kelib chiqqan holda soliqni hisoblab chiqaradi.
 5. Soliq summasi aksiyalar sotuvchisining hisobiga aksiyalar qiymatini to‘lash hisobidan pul mablag‘larini o‘tkazish bilan bir vaqtda budjetga o‘tkaziladi. 
 6. Chet el valyutasida ushlab qolingan soliq summasi O‘zbekiston Respublikasi Davlat soliq qo‘mitasiga xizmat ko‘rsatuvchi tijorat bankida ochilgan 20204-sonli valyuta hisobvarag‘iga (bundan buyon matnda valyuta hisobvarag‘i deb yuritiladi) aksiyalar sotuvchisi va soliq summasini ko‘rsatilgan holda o‘tkaziladi. 
 Agar aksiyalar sotuvchisi soliq agentining soliq bo‘yicha hisobga olish joyidagi davlat soliq xizmati organiga soliqning ortiqcha to‘langan summasini qaytarish to‘g‘risidagi arizani valyuta hisobvarag‘iga o‘tkazilgan sanadan boshlab 30 kun ichida taqdim etmasa, ushbu summa belgilangan tartibda milliy valyutaga almashtiriladi va ushbu summa budjetga o‘tkaziladi.
 7. Soliq agenti bitim summasi va soliqning ushlab qolingan summasi to‘g‘risida aksiyalarni sotuvchisining talabiga ko‘ra ma’lumotnoma berishi shart.
 8. Soliqning ortiqcha to‘langan summasini qaytarish uchun aksiyalar sotuvchisi soliq agentining soliq bo‘yicha hisobga olish joyidagi davlat soliq xizmati organiga mazkur Nizomning 1-ilovasiga muvofiq shaklda Soliqning ortiqcha to‘langan summasini qaytarish to‘g‘risidagi arizani (bundan buyon matnda ariza deb yuritiladi) taqdim etadi.
 Arizaga aksiyalarni realizatsiya qilish va olish qiymatini tasdiqlovchi hujjatlarning ko‘chirma nusxalari hamda soliq agenti tomonidan berilgan bitim summasi va yuridik shaxslardan olinadigan foyda solig‘ining ushlab qolingan summasi to‘g‘risidagi ma’lumotnomaning ko‘chirma nusxasi ilova qilinadi.
 Aksiyalarni realizatsiya qilishni tasdiqlovchi hujjatga ushbu aksiyalar egasini (mulkdori) o‘zgarishiga olib keladigan bitim kiradi.
 Aksiyalarni olishni tasdiqlovchi hujjatga oldi-sotdi, talab qilib olish huquqidan o‘zganing foydasiga voz kechish, almashtirish, garov yoki novatsiya shartnomasi (kontrakti), shuningdek aksiyalar sotuvchisining egaligiga (mulkiga) o‘tish uchun asos bo‘lgan sud qarori kiradi.
 9. Ushbu Nizomning 8-bandida ko‘rsatilgan hujjatlar, aksiyalar sotuvchisi tomonidan shaxsan yoki uning vakolatli shaxsi tomonidan taqdim etiladi. Ariza vakolatli shaxs tomonidan taqdim etilganda, ushbu Nizomning 8-bandida ko‘rsatilgan hujjatlarga qo‘shimcha ravishda ushbu vakolatli shaxs arizani taqdim etish uchun asos bo‘lgan ishonchnomani ham taqdim etadi.
 10. Davlat soliq xizmati organi xodimi ushbu Nizomning 8 va 9-bandlarida ko‘rsatilgan hujjatlarni ro‘yxat bo‘yicha qabul qiladi va hujjatlarni qabul qilib olish sanasi va ro‘yxati ko‘rsatilgan tilxatni topshiradi. Tilxat hujjatlar berilgan kunda topshirilishi kerak.
 11. Agar arizaga ushbu Nizomning 8 va 9-bandlarida ko‘rsatilgan hujjatlar ilova qilinmagan, shuningdek ariza tegishli tartibda to‘ldirilmagan bo‘lsa davlat soliq xizmati organi xodimi arizani qabul qilishni rad etadi.
 12. Aksiyalarni realizatsiya qilishdan olingan daromad aksiyalarni realizatsiya qilish qiymati bilan olish qiymati o‘rtasidagi ijobiy farq sifatida aniqlanadi.
 13. Aksiyalarni realizatsiya qilishdan olingan daromad, agar aksiyalarga egalik huquqi (mulk huquqi) hadya tartibida o‘tgan bo‘lsa, aksiyalarni realizatsiya qilish qiymatidan kelib chiqqan holda aniqlanadi.
 14. Agar aksiyalarga egalik huquqi (mulk huquqi) talab qilish huquqidan boshqa shaxsning foydasiga voz kechish, almashtirish, garov shartnomalari yoki novatsiya, shuningdek sud qarori asosida o‘tsa, aksiyalarni olish qiymati ushbu hujjatlarda ko‘rsatilgan aksiyalarning qiymati asosida aniqlanadi.
 15. Agar aksiyalarning oldi-sotdisi bo‘yicha amalga oshirilgan bitimlar valyutasi to‘lov valyutasidan farq qilsa, aksiyalarni realizatsiya qilishdan olingan daromad bitim valyutasidan kelib chiqqan holda aniqlanadi. Agar aksiyalarni realizatsiya qilish qiymati va (yoki) uning olish qiymati har xil (turli xil) chet el valyutasida ifodalangan bo‘lsa, u holda aksiyalarni realizatsiya qilishdan olingan daromad O‘zbekiston Respublikasi Moliya vazirligi va Davlat soliq qo‘mitasining 2013-yil 4-martdagi 23, 2013-8-son “Soliq hisobotining shakllarini tasdiqlash to‘g‘risida”gi qarori (ro‘yxat raqami 2439, 2013-yil 22-mart) 1-ilovasining Yuridik shaxs — O‘zbekiston Respublikasi norezidentining mol-mulkni realizatsiya qilishdan olingan daromadlari bo‘yicha yuridik shaxslardan olinadigan foyda solig‘i hisob-kitobini to‘ldirish tartibiga asosan amalga oshiriladi.
 16. Soliq summasi aksiyalarni realizatsiya qilishdan olingan daromad va O‘zbekiston Respublikasi Soliq kodeksining 160-moddasining 4-bandida belgilangan stavkadan kelib chiqib aniqlanadi.
 17. Soliqning ortiqcha to‘langan summasi mazkur Nizomning 2-bobiga asosan soliq agenti tomondan hisoblangan va ushlab qolingan soliq summasi bilan mazkur Nizomning 16-bandiga muvofiq davlat soliq xizmati organi tomonidan hisoblangan soliq summasi o‘rtasidagi ijobiy farq asosida aniqlanadi.
 18. Soliq agenti tomonidan soliq chet el valyutasida ushlab qolinganda soliqning ortiqcha to‘langan summasini qaytarish mazkur valyutada aksiyalar sotuvchisiga ushbu Nizomning 19-bandida belgilangan shartlar bajarilganda amalga oshiriladi.
 19. Agar aksiyalar sotuvchisi soliq valyuta hisobvarag‘iga o‘tkazilgan sanadan boshlab 30 kun ichida ariza bergan bo‘lsa, soliqning ortiqcha to‘langan summasini qaytarish chet el valyutasida amalga oshiriladi. Agar ariza soliq valyuta hisobvarag‘iga o‘tkazilgan sanadan boshlab 30 kun o‘tganidan keyin biroq soliqlar bo‘yicha da’vo muddati doirasida taqdim etilgan bo‘lsa, soliqning ortiqcha to‘langan summasini qaytarish ushbu Nizomning 6-bobida belgilangan tartibda milliy valyutada amalga oshiriladi.
 20. Soliq agentining soliq bo‘yicha hisobga olish joyidagi davlat soliq xizmati organi 4 ish kuni ichida:
 taqdim etilgan hujjatlarni ko‘rib chiqadi va soliqning ortiqcha to‘langan summasini aniqlaydi; 
 arizada ko‘rsatilgan valyutada ushbu Nizomning 2-ilovasiga muvofiq shaklda Soliqning ortiqcha to‘langan summasini qaytarish to‘g‘risidagi xulosani (bundan buyon matnda xulosa deb yuritiladi) rasmiylashtiradi va uni yuqori turuvchi soliq boshqarmasiga ko‘rib chiqish uchun taqdim etadi.
 21. Tegishli davlat soliq boshqarmasi xulosani olganidan keyin 2 ish kunidan kechiktirmay uni asoslanganligini tekshiradi. Ushbu tekshiruv natijalari bo‘yicha xulosa O‘zbekiston Respublikasi Davlat soliq qo‘mitasiga kelishish uchun taqdim etiladi yoki aniq kamchiliklarni ko‘rsatgan holda qayta ishlash uchun qaytariladi.
 Bunda, soliq agentining soliq bo‘yicha hisobga olish joyidagi davlat soliq xizmati organi 2 ish kun ichida tegishli davlat soliq boshqarmasiga qayta ishlangan xulosani taqdim etishi lozim.
 22. Xulosani ko‘rib chiqish natijalari bo‘yicha O‘zbekiston Respublikasi Davlat soliq qo‘mitasi 2 ish kunidan kechiktirmasdan soliqning ortiqcha to‘langan summasini xulosada ko‘rsatilgan valyutada qaytaradi yoki aniq kamchiliklarni ko‘rsatgan holda qayta ishlash uchun qaytaradi.
 Bunda, davlat soliq boshqarmasi 2 ish kun ichida O‘zbekiston Respublikasi Davlat soliq qo‘mitasiga qayta ishlangan xulosani taqdim etishi lozim.
 O‘zbekiston Respublikasi Davlat soliq qo‘mitasi soliqning ortiqcha to‘langan summasini qaytarganidan keyin chet el valyutasidagi soliqning qolgan summasini belgilangan tartibda realizatsiya qiladi va milliy valyutadagi soliq summasini daromadning tegishli shaxsiy g‘azna hisobvarag‘ini ko‘rsatgan holda Yagona g‘azna hisobvarag‘iga o‘tkazadi va bu haqda soliq agentining soliq bo‘yicha hisobga olish joyidagi davlat soliq xizmati organini xabardor qiladi.
 23. Soliq agentining soliq bo‘yicha hisobga olish joyidagi davlat soliq xizmati organi O‘zbekiston Respublikasi Davlat soliq qo‘mitasi xabardor qilgan sanadan boshlab 2 ish kun ichida norezidentning shaxsiy kartochkasiga soliqni hisoblash to‘g‘risidagi farmoyishni rasmiylashtiradi va soliqning tushgan summasini hisobga oladi.
 24. Agar soliq agenti soliqni milliy valyutada ushlab qolgan bo‘lsa, u holda soliqning ortiqcha to‘langan summasi ham milliy valyutada qaytariladi.
 25. Ushbu Nizomning 19-bandida nazarda tutilgan hollarda ham soliqning ortiqcha to‘langan summasini qaytarish milliy valyutada amalga oshiriladi. Bunda, soliqning ortiqcha to‘langan summasi ushlab qolingan soliqni vakolatli bankka realizatsiya qilish kunidagi O‘zbekiston Respublikasi Markaziy banki kursi bo‘yicha aniqlanadi.
 26. Soliqning ortiqcha to‘langan summasini milliy valyutada qaytarish O‘zbekiston Respublikasi Soliq kodeksining 57-moddasiga muvofiq amalga oshiriladi.
 27 Davlat soliq xizmati organlari tomonidan taqdim etilayotgan xulosalarning to‘g‘riligiga va o‘z vaqtida taqdim etilishi uchun javobgarlik tegishli davlat soliq xizmati organining rahbarlariga yuklatiladi.